Leerling wen nasionaal | Netwerk24
Leerling wen nasionaal
Deur Martinette Hay 03 Julie 2019 06:02
Dané van Graan, ’n gr. 9-leerling aan die Hoërskool Voortrekker, het die senior afdeling van die Grahamstad- Nasionale Musiekkompetisie gewen.Foto: Verskaf
Dané van Graan, ’n gr. 9-leerling aan die Hoërskool Voortrekker, het ’n nasionale musiekkompetisie gewen.
Sy is die wenner in die senior afdeling van die Grahamstad- Nasionale Musiekkompetisie.
Sy deel hierdie eerste plek met Nadia Fokkens, ’n tjellis.
“Ek het glad nie verwag om te wen nie. Ek was een van die jongstes in die afdeling, maar ek is baie bly. Dit beteken baie vir my,” sê Dané.
Vir dié kompetisie moes Dané ’n repertoire van vier stukke hê.
In die eerste ronde van die kompetisie wat op Donderdag 20 Junie plaasgevind het, het sy Johann Sebastian Bach se Prelude and Fugue no. 10 Book 1 BWV 855 vir haar barok-werk gespeel en Frédéric Chopin se Nocturne Opus 27 no. 1 vir haar romantiese werk.
Op Vrydag 21 Junie het sy vir die tweede ronde die tweede en derde beweging van Wolfgang Amadeus Mozart se Sonata in C KV 330 gespeel, asook Claude Debussy se Reflets dans l’eau.
Van die 13 deelnemers van oor die land heen, het ses tot die halfeindronde deurgedring. In dié ronde het sy die werke van Chopin en Debussy gespeel. In die eindronde het sy haar oortuigende vertolking van Chopin gespeel, wat haar met die eerste plek laat wegstap het.
Dané sê sy neem al sedert gr. 2 klavierlesse.
“Ons het nog altyd ’n klavier in ons huis gehad en ek het baie lief geraak daarvoor om klavier te speel,” sê sy.
Sy sal in Augustus haar gr. 5 Unisa-eksamen aflê.